kardosdrur/scandi-wiki huggingface dataset:
Nicolaj Bo Larsen

Nicolaj Bo Larsen (født 10. november 1971) er en dansk, tidligere professionel cykelrytter.

Han hentede i 1996 en etapesejr i etapeløbet Giro d'Italia. Han har derudover også deltaget flere gange i de to andre store 3-ugers etapeløb: Tour de France og Vuelta a Espana.

Han startede sin professionelle karriere på det italienske Amore & Vita i 1996-1997, og kørte sidenhen for hollandske TVM (1998) og home–Jack & Jones (1999) og dets senere inkarnationer MemoryCard–Jack & Jones (2000) og CSC–Tiscali (2001).

Han vandt det danske mesterskab i linjeløb i 1997 og 1999 samt Fyn Rundt i 1999 og 2001.

Nicolaj Bo Larsen indstillede karrieren i 2002 efter ikke at have mødt til en dopingkontrol efter et cykelløb på dansk grund.

Endvidere er han den første danske landevejsrytter, der er testet med en  hæmatokritværdi på over 50%.

Nicolaj Bo Larsen arbejdede i 2019 i  Københavns Politis Narkosektion som politiassistent.

Referencer

Eksterne henvisninger 
 

Mandlige cykelryttere fra Danmark
Personer fra Roskilde
Sportsdirektører fra Danmark
Jørgen Schmidt (cykelrytter)

Jørgen Schmidt (født 3. august 1945 i Vester Alling) er en dansk tidligere cykelrytter, som vandt VM i landevejcykling for amatører i 1970. Af andre sejre kan nævnes sejren i Fyn Rundt i 1971.

Jørgen Schmidt forblev amatør hele karrieren.

I dag er han leder af Randers Cykleklub af 1910 og drev fra 1977 til 2012 Jørgen Schmidt Cykler i Randers.

Hans datter Sanne Schmidt er tidligere professionel cykelrytter. I dag er hun træner i RC1910.

Kilder og eksterne henvisninger 
 Video af afgørelsen af VM-løbet 1970
 Ïdrættens Wall of Fame - Randers Kommune
 

Mandlige cykelryttere fra Danmark
Tony Hawk

Tony Hawk (født 12. maj 1968 i San Diego, Californien) er en amerikansk skateboarder, skuespiller og ejer af skateboardfirmaet Birdhouse. Tony Hawk har opfundet en lang række tricks på rampe, bl.a. 720, og han var den første til at lande en 900 (2½ rotation) i 1999.

Karriere 
Tony Hawk var 9 år, da hans bror gav ham et skateboard. Han blev professionel allerede som 14-årig i 1982 og har vundet en lang række konkurrencer i sin karriere. Da han var 25 havde han stillet op i 103 pro-konkurrencer med et imponerende resultat i form af 73 førstepladser og 19 andenpladser. Hawk rangerede 12 år i træk som verdens bedste vert-skater. I 1999 trak han sig tilbage fra de store konkurrencer, men han er siden fortsat med at give opvisninger over hele verden.

Privatliv 
Tony Hawk er søn af Frank og Nancy Hawk, og han har været gift fire gange. Han har tre sønner: Riley, Spencer og Keegan, hvor Riley Hawk også er en professionel skateboarder.

Spil 
I 1999 indledte Tony Hawk et samarbejde med Activision med henblik på at udvikle en række computerspil, som blev en stor succes.

Activision har bl.a. udgivet videospillene:
 Tony Hawks Pro Skater
 Tony Hawks Pro Skater 2
 Tony Hawks Pro Skater 3
 Tony Hawks Pro Skater 4
 Tony Hawks Underground
 Tony Hawks Underground 2
 Tony Hawks Underground Remix
 Tony Hawks American Wasteland
 Tony Hawks American Sk8land
 Tony Hawks Downhill Jam
 Tony Hawks Project 8
 Tony Hawks Proving ground
 Tony Hawks Pro Skater 5

Referencer

Eksterne henvisninger 

 
 
 Officielle hjemmeside

Skateboardere fra USA
Kalamata

Kalamata (på græsk Καλαμάτα), er en by i det sydlige Grækenland på Peloponnes ved Middelhavet. Byen er hovedstad i den regionale enhed Messenien. I 2001 havde byen 57.620 indbyggere.
Kalamata ligger 238 km. fra Athen og er særligt kendt for sine sorte oliven.

Kalamatas historie 
I modsætning til mange andre græske byer går Kalamatas historie ikke tilbage til det gamle Grækenland.
På d. 23. marts 1821, var Kalamata den første græske by, der blev frigjort fra tyrkisk besættelse. I 1825 ødelagde Ibrahim Pasha byen under den græske uafhængighedskrig. Derefter blev Kalamata genopbygget og blev til en af de vigtigste havnebyer i Middelhavet.
Efter 2. verdenskrig og pga. politiske uenigheder sakkede Kalamata og det meste af resten af Peloponnes bagud. De blev holdt ude af udviklingsplanerne til fordel for det nordlige Grækenland. Dette ramte byen hårdt og resulterede i, at økonomien og havnens betydning blev forringet.
Forbedringer blev først at se efter jordskælvet i september 1986. Efter store skader pga. jordskælvet, investerede de lokale myndigheder mange penge for at få forbedret Kalamatas infrastruktur, og byen har nu udviklet sig til en moderne provinshovedstad med alle faciliteter og huser desuden et af de mest moderne sygehuse i Grækenland.

Byer på Peloponnes
Test

Test er en afprøvning. Test forekommer i mange sammenhænge og ordet kan have flere betydninger:

 Test (dokumentarfilm), en dokumentarfilm fra 1912 instrueret af Charlie Chaplin

 I videnskab kan man opstille en hypotese, som man vil afprøve. Afprøvningen betegnes som en test.
 I undervisning anvendes test til at afprøve, om undervisningen har haft den ønskede effekt og/eller i hvilken grad eleven eller den studerende har opnået forståelse af faget/emnet (eksamen).
 Sprogtest er en test, der skal afgøre, hvor godt en person forstår et sprog.
 Datalogi: Ved udvikling af computerprogrammer er det nødvendigt at afprøve, om slutproduktet har de ønskede egenskaber, hvilket gøres ved softwaretest, og den endelige afprøvning af slutproduktet kaldes en accepttest. Det er en accepttest, der er (juridisk) afgørende for om slutproduktet er færdigudviklet og herefter kan overgå til daglig brug i produktionsmiljøet.
Paranoia (roman)

Paranoia er en kriminalroman fra 2002 skrevet af Gretelise Holm.

Da journalisten Karin Sommer finder sin døde kat ophængt på døren til sin lejlighed og oplever natlige besøg af fremmede, henvender hun sig til politiet.

Politiet kan imidlertid ikke finde nogen spor og mener at Karin Sommer – der tidligere har lidt af psykiske problemer – blot lider af paranoia.

Bøger af Gretelise Holm
Krimier
Robinsonmordene

Robinsonmordene er en kriminalroman fra 2003, som er skrevet af Gretelise Holm.

Journalisten Karin Sommer er taget til den lille ø, Skejø, for at skrive en bog om middelalderens hekseprocesser, men inden længe er hun involveret i opklaringen af en række mord på det lokale ældrecenter.

Bøger af Gretelise Holm
Krimier
Litteratur i 2003
Niels-Bo Valbro

Niels-Bo Valbro (født 17. maj 1956 i Søborg) er en dansk teaterdirektør for Det Ny Teater. 

Allerede fra 1971 var han selvstændig impresario og fra 1984 tillige teaterproducent. I 1988 stiftede han Privat Teatret, som han var direktør for til dets lukning i 2007. I 1994 blev han også direktør for Det Ny Teater.

Teaterledere fra Danmark
Personer fra Gladsaxe
Teaterproducenter
Personer i Kraks Blå Bog
Bitten Hansen

Bitten Hansen, født Britta Solveig Nielsen (født 22. juni 1945) er en dansk tekstilkunstner.

Hun er fra Hobro i Himmerland og driver kursuscenteret Pink'In i landsbyen Døstrup nord for Hobro.

Bitten Hansen arbejder især med reaktive farver som Remazol og udforskende tekstile udtryk. For bl.a. udtryk i rummelig tekstil som hun blev anerkendt for ved optagelse i den internationale Fiberarts Design Book 7 over verdens innovative tekstilkunstnere og kunsthåndværkere (2004).

Bitten Hansen begyndte sin karriere som syerske på tekstilfabrikken Tocan suppleret med hobbyvirksomhed i maleri, porcelænsmaling og stoftryk. Fra 1970'erne har hun undervist i folkeskolen, på højskole og daghøjskole. Fra 1980-1991 var hun hovedfagslærer på Nordjyllands Håndarbejdsseminarium. I dag driver hun egen kursusvirksomhed med privat certificeringsforløb.

Bitten Hansen har udstillet tekstiltryk og anden tekstilkunst siden 1977 og har udstillet løbende over 50 steder. Bl.a. Aalborg Kunstpavillon, Nørhald Kunstforening, TvDanmark.

Eksterne henvisninger 
Pinkl'In

Personer fra Hobro
Tekstilkunstnere fra Danmark
Pernille Højmark

Pernille Højmark (født 21. maj 1960 i København) er en dansk sanger og skuespillerinde.

Højmark har realeksamen fra Ingrid Jespersens Skole og er uddannet skuespiller fra Skuespillerskolen ved Aarhus Teater i 1983. Blev kort herefter tilknyttet Gladsaxe Teater, men har nok gjort sig mest gældende indenfor musikken og for sine roller i film og på tv.

Siden 1988 har hun været forsanger i bandet Sweethearts.

I tv huskes hun uden tvivl mest for sin medvirken i serierne Bryggeren, TAXA og Krøniken, men hun fik også stor ros for sin gribende figur i tv-filmen Tusindfryd, bygget over Martha Christensens roman.

Hun deltog i sæson 6 af Vild med dans, hvor hun dansede med  Thomas Evers Poulsen.

Udvalgt filmografi 

 Når engle elsker – 1985
 Flamberede hjerter – 1986
 Een gang strømer... – 1987
 Himmel og helvede – 1988
 Kærlighed på bumpet vej – 1989
 Sirup – 1990
 Drengene fra Sankt Petri – 1991
 Superdame – 1991
 Lasse Lasse lille – 1993
 Sort høst – 1993
 - kalder Katrine! – 1994
 Eva – 1994, Tv-film
 Tøsepiger – 1996
 Skyernes skygge rammer mig – 1996
 Skat - det er din tur – 1997
 Tusindfryd – 1998
 Seth – 1999
 Ved verdens ende – 2000
 En kort en lang – 2001
 Zafir – 2003
 Villa Paranoia – 2004

Tv-serier 
 Bryggeren – 1996
 TAXA – 1997
 Krøniken – 2004

Eksterne henvisninger 
 
 

Personer fra København
Skuespillere fra Danmark
Sangere fra Danmark
Bodilprisen for bedste kvindelige birolle
Personer i Kraks Blå Bog
Ole Lemmeke

Ole Lemmeke (født 10. januar 1959 på Frederiksberg) er en dansk skuespiller.

Lemmeke er opvokset ved Nykøbing Sjælland, hvor hans forældre var plejehjemsforstandere. I stedet for at aftjene værnepligt var Lemmeke militærnægter på Posthus Teatret. Derefter brugte Lemmeke et par år på teologistudiet, inden han valgte at blive skuespiller.

Lemmeke blev uddannet på Statens Teaterskole i 1984 og fik sit store gennembrud i Rialto Teatrets opsætning af "De efterladte" i 1986. Herefter har bl.a. været engageret på Det Ny Teater, Det Kongelige Teater, Betty Nansen Teatret og Husets Teater.

Lemmeke har også indspillet film, bl.a Himmel og helvede, De nøgne træer, Den russiske sangerinde, Magnetisørens femte vinter samt Nynne. Han har vundet Bodilprisen for sin præstation i Himmel og helvede, samt Robert-prisen og Cairos Internationale Filmfestivals pris for Bedst Mandelige Hovedrolle i De nøgne træer. Blandt de teaterstykker, han har medvirket i, kan nævnes De efterladte, Edward II, De forviste, Besøgende, Ildprøven, Den dobbelte kærlighed, Fernando Krapp,Onkel Vanja, Speer og Bunbury. I tv har han bl.a. haft roller i serierne TAXA, Rejseholdet, Anna Pihl og Forbrydelsen 2, ligesom han har lagt stemme til tegnefilmfigurer i blandt andet tv-serien Dyrene fra Lilleskoven.

Ole Lemmeke er endvidere tilknyttet lydbogsforlaget Momo - Skuespillernes Lydbogsværksted, hvor han har indlæst flere lydbøger, ligesom han fungerede som den første formand efter selskabets stiftelse i 2008.

Har desuden undervist på Den Danske Filmskole, ligesom han er en populær foredragsholder. I nyere tid har han desuden været fotomodel for Munthe plus Simonsen.

Priser og legater 
 2018 – Årets Reumert for sin rolle i "Revisoren" (Nørrebro Teater)
 2016 – Olaf Poulsens Mindelegat
 2015 – Årets Skuespiller, De Danske Teaterforeninger
 2013 – Reumert for Herman Bang i "Bang og Betty" (Folketeatret)
 2012 – Teaterpokalen
 2007 – Ridder af Dannebrogsordenen 3. december 2007
 2006 – Ebbe Langbergs Hæderslegat
 2006 – Dansk Skuespillerforbunds jubilæumslegat
 2004 – Lauritzen Fondens Hæderslegat
 2001 – Poul Reumerts Hæderslegat
 1996 – Hammiltons Hæderslegat
 1991 – Bodilprisen for Bedst mandelige hovedrolle i ”De Nøgne Træer”
 1991 – Robertprisen for Bedst mandelige hovedrolle i ”De Nøgne Træer”
 1991 – Cairos Internationale Filmfestival: Bedst mandelige hovedrolle i ”De Nøgne Træer”
 1989 – Bodilprisen for Bedst mandelige hovedrolle i ”Himmel og Helvede”
 1988 – Marguerite Vibys Hæderslegat
 1986 – Osvald Helmuths Hæderslegat

Dertil kommer flere andre legater samt nomineringer for bedste mandelige hovedrolle i: ”Dagens Donna”, ”Himmel og Helvede”, ”Den Russiske Sangerinde”, ”Besat”, ”Magnetisørens Femte Vinter” og for bedste mandelige birolle ”Nynnes dagbog”.

Filmografi

Spillefilm

Tv-serier

Teaterroller

Referencer

Eksterne henvisninger 
 

Skuespillere fra Danmark
Bodilprisen for bedste mandlige hovedrolle
Robertprisen for årets mandlige hovedrolle
Personer fra Frederiksberg
Riddere af Dannebrog
Personer i Kraks Blå Bog
Reumertprisen for årets mandlige hovedrolle
Modtagere af Teaterpokalen
Åbent hus

Åbent hus er et arrangement, hvor alle er inviteret i et angivet tidsrum på en bestemt adresse.

Ved åbent hus åbner en institution, et firma eller en privat husstand husets døre, dvs. giver fri adgang for alle i et nærmere bestemt tidsrum.  Hyppigst når uddannelsesinstitutioner præsenterer sig for kommende elever og studerende eller i forbindelse med kulturnat. I de tilfælde er der guidede rundture i lokaliteterne. 

Åbent hus anvendes også kommercielt af ejendomsmæglere ved hussalg eller ved receptioner og jubilæer.

Traditioner
Single (musik)

En single er en kort grammofonplade eller cd, typisk med 1-5 sange, hvoraf den første sang er navngiveren til singlen. De øvrige sange kan være genindspilninger af den første sang eller nogle helt andre sange. Singler udgives som regel før eller efter udgivelsen af et studiealbum for at promovere musikken og sælge mere.

Single (grammofonplade) 
Også kaldet 45-single.

En 45-single har en a-side og en b-side, hvor a-siden som regel navngiver singlen. En 45-single er 7” (18cm) i diameter, hvilket giver cirka 3 minutters spilletid pr side.

Nogle musikere vælger også at udgive en maxi-single, dvs en 12" (30cm) plade, hvilket naturligvis giver tilsvarende længere spilletid, men mulighed for flere sange på B-siden.

Cd-single 
En cd-single har ligesom en cd kun en side og har samme diameter som et cd-album. I denne sammenhæng bruges ordet 'b-side' om de sange, som ikke giver navn til singlen.

 
Grammofonplader
LDR-modstand

En LDR-modstand (LDR for Light-dependent resistor, på dansk: lys-afhængig modstand), somme tider også kaldet en fotocelle og sjældnere fotoresistor, er en elektronisk komponent svarende til en modstand, men sådan indrettet at den elektriske modstand gennem komponenten afhænger af hvor meget lys der falder på den. Jo mere lys, desto mindre modstand.

LDR-modstande bliver designet til at reagere på lys i forskellige intervaller af det elektromagnetiske spektrum: Det billige og meget udbredte cadmiumsulfid (CdS) er mest følsomt over for lys med bølgelængder mellem 500 og 600 nanometer, svarende til gult og grønt lys. Andre stoffer, herunder blysulfid (PbS) og indiumantimonid (InSb), er mest følsomme for bølgelængder omtrent midt i det infrarøde område, mens en kombination af germanium og kobber hører til de bedste detektorer for de mest langbølgede infrarøde stråler.

Sådan virker en LDR-modstand 
Det lysfølsomme stof i en LDR-modstand fungerer som en halvleder, med ingen eller kun ringe mængder af de fremmedstoffer der fremmer halvlederens ledningsevne; "i sig selv" udviser komponenten altså en meget stor elektrisk modstand.

Når der falder lys på komponenten "bombarderes" elektronerne i LDR-modstandens lysfølsomme stof med fotoner, og hvis en foton indeholder tilstrækkelig energi, kan den eksitere', eller "løsrive", en elektron. Så længe der falder lys på komponenten løsrives der elektroner, som nu kan bevæge sig frit i stoffet, og bidrage til at "transportere" elektrisk strøm; resultatet er at LDR-modstanden har lettere ved at lede strømmen når der falder lys på den, hvilket ytrer sig som faldende elektrisk modstand.

I et helt rent halvledermateriale skal fotonen indeholde tilstrækkelig energi til at eksitere elektronen hele vejen fra valensbåndet til ledningsbåndet – er halvlederen doteret med en smule fremmedatomer vil elektronerne have en grundtilstand lidt over valensbåndet, hvilket gør det lidt lettere for lyset at eksitere elektronen op til ledningsbåndet.

Anvendelser 
LDR-modstande anvendes til en lang række formål, hvor elektronik skal reagere på lys eller mørke, og hvor skiftene mellem lys og mørke sker tilpas langsomt. Til opgaver hvor komponenten skal "følge med" i hurtigt skiftende lysglimt er LDR-modstande mindre velegnet, så i disse tilfælde bruger man i stedet andre fotodetektorer – f.eks. en fototransistor eller fotodiode.
 LDR-modstande bruges i lys- eller "skumrings-relæer" af den slags der automatisk tænder for f.eks. gadebelysning så længe det er mørkt.
 LDR-modstande indgår ofte i den "side" af en optisk gaffel der modtager lyset. Sådan et arrangement kan f.eks. anvendes til styring af elevatordøre, så de først går i, når der ikke er mennesker eller ting i døråbningen.
 Infrarød-følsomme LDR-modstande blev en overgang brugt som de "øjne" i varmesøgende missiler der tillod missilet at finde sit varme-udstrående mål.
 LDR-modstande bliver også af og til anvendt i optokoblere.

Se også 
 Fotodiode
 Solcelle
 fototransistor

Optoelektroniske komponenter
Transducere
Trappe

En trappe er en samling af trin, der fører op eller ned, hvor det er upraktisk med en skråning eller en rampe.

For ergonomiens og sikkerhedens skyld er der regler for, hvordan trapper skal opbygges. Reglerne skal sikre, at trapperne hverken bliver for stejle, for smalle eller for uregelmæssige.

Danske regler for trapper

Vindel- og spindeltrapper 

En spindeltrappe snor sig omkring en centralt placeret pæl, kaldet en "spindel"; en vindeltrappe er bygget efter samme princip, men har ingen central spindel at sno sig om. En spindeltrappe har typisk kun ét gelænder på ydersiden, mens støtte på indersiden kan findes på den centrale pæl. En kvadratisk vindeltrappe er indpasset efter en kvadratisk trappeskakt, hvorfor trinnene og gelænderet er blevet udvidet og tilpasset formen med uens trin til følge; de er større hvor de skal passe ind i hjørnerne. En klassisk vindeltrappe er tilpasset en cirkulær eller elliptisk trappeskakt og med durchsicht (tysk gennemsyn, lysningen midt i en trappe, som fremkommer i en bygning med flere etager, hvor etageadskillelsen er undladt, ofte i forbindelse med trapperum). En stejl spindeltrappe med central pæl giver en effektiv udnyttelse af gulvpladsen. Cirkulære trapper har en ulempe i at de ofte er meget stejle. Med mindre den centrale pæl er meget bred vil omkredsen af den cirkel der betrædes være så lille at det bliver umuligt at opretholde normal trindybde og -højde uden at kompromittere ståhøjden til ovenliggende etage. For at omgås dette problem har de fleste vindeltrapper stor trinhøjde, men meget smalle trin. De fleste bygningsregler begrænser brugen af vindeltrapper til sekundær brug.

Spindeltrapper blev i Middelalderen oftest bygget af sten og gik med uret set fra den opadstigendes synspunkt. Det er misforståelse at en trappe blev valgt til at gå med uret set fra den opadstigendes synspunkt at for at give en angribende sværdkæmpere (der oftest var højrehåndede) en ulempe.

Eksmpler på spindeltrapper er på tårnet i Vor Frelsers Kirke (1750-52) i København, der er bygget i 1700-tallet. Spirets trappe svinger mod uret, fordi spirets arkitekt, Lauritz de Thurah, tog spiret på Sant'Ivo alla Sapienza i Rom som forbillede (opført 1642-60 efter tegninger af Francesco Borromini).

Referencer
Grand Casablanca

Grand Casablanca (Arabisk: جهة الدار البيضاء الكبرى) var frem til 2015 en af de daværende 16 regioner i Marokko. Det var den mest befolkede med 3.631.061 (2004 folketælling) indbyggere. Regionen ligger i det nordvestlige Marokko og dækker et areal på 1.615 km². Hovedstaden var Casablanca. Fra 2015 blev den en del af regionen Casablanca-Settat.

Grand Casablanca var administrativt delt ind i 8 prefækturer og 2 provinser:
 Ain Chock Hay Hassani
 Ain Sebaa-Hay Mohammedi
 Ben Msik-Sidi Othmane
 Casablanca-Anfa
 El Fida-Derb Soltane
 Mechouar Casablanca
 Sidi Bernoussi-Zenata
 Mohammedia
 Médiouna (provins)
 Nouaceur (provins)

Marokkos regioner
Casablanca
Larvik

Larvik (ældre dansk: Laurvig) er den største kommune i Vestfold og Telemark fylke i Norge. Den har et areal på 530 km² og en befolkning på 41.211 (2006). Den grænser i nord til Lardal, i øst til Andebu og Sandefjord, og i vest til Porsgrunn og Siljan. Byen har færgeforbindelse med Hirtshals og bus- og togforbindelse med Skien og Oslo. E18 løber gennem kommunen.

Historie 
Helt siden forhistorisk tid har området omkring Larvik været en vigtig færdselsåre. I vikingetiden voksede bebyggelsen Kaupang frem tæt på, hvor Larvik by nu ligger. Larvik voksede op som et strandsted inderst i Larviksfjorden, og man ved, at der blev oprettet et savværk ved Farriselven i 1539. To af de vigtigste forudsætninger for byen var da til stede, nemlig havnen og kraften fra Farriselven. Omkring år 1600 blev der etableret et jernværk. Larvik fik status som ladested under Tønsberg i 1665 og bystatus i 1671. Dette skete samtidig med, at Grevskabet Laurvig blev oprettet. Herregården Larvik stod også færdig i 1671, Larvik kirke blev indviet i 1677. I 1736 blev Larvik Hospital anlagt. Byens betydning blev øget betragteligt, da Fredriksvern, (nu Stavern) flådebase, blev udbygget fra ca 1750. Dette var marinens hovedbase frem til 1818, da Karljohansvern ved Horten overtog. I 1881 var Vestfoldbanen færdigbygget frem til Larvik. Polarskibet Fram blev søsat i Larvik i 1892. Byen er også kendt som forskeren og eventyreren Thor Heyerdahls fødeby.

Den 1. januar 1988 blev de tidligere kommunerne Brunlanes, Hedrum, Stavern og Tjølling slået sammen med den daværende Larvik kommune til den nye storkommune Larvik.

Personer fra Larvik
 Fritz Treschow († 1903)
 Colin Archer († 1921)
 Carl Anton Larsen († 1924)
 Oscar Wisting († 1936)
 Herman Wildenvey († 1959), digter
 Gunnar Reiss-Andersen († 1964), forfatter
 Thor Heyerdahl († 2002), etnograf, forfatter
 Carl Nesjar († 2015), billedkunstner og billedhugger
 Arne Nordheim († 2010), komponist
 Mille-Marie Treschow († 2018)
 Ingvar Ambjørnsen (1956-), forfatter
 Hilde Merete Aasheim (1958-)
 Anne Holt (1958-), forfatter
 Bjørg Eva Jensen (f. 1960)
 Jørn Lier Horst (1970-), forfatter

Eksterne henvisninger 

 Kommunens hjemmeside 
 Fakta om Larvik  VIDEO

Kommuner i Vestfold og Telemark
 
Kommuner i Vestfold
Arzach

Arzach er en tegneserie fra 1974 af Moebius. I seriens fire afsnit fortælles uden ord og i ekspressive, for tegneserier usædvanligt detaljerede billeder en række små, bizarre historier om krigeren Arzach. Serien vakte, da den kom frem, stor opsigt på grund af sin usædvanlige stil og sublime udførelse, og betragtes i dag som et hovedværk indenfor tegneseriekunsten.

Eksterne henvisninger 
 Arzach på ComicWiki

Tegneserier fra Frankrig
Litteratur i 1974